Cesare Rosasco

Cezare Rozasco, (Zena, 22 zenâ 1892 - Romma, 19 frevâ 1977), capitagno de mâ, Medaggia d'Oo a-o Valô Militâ.

 Vìtta 
Conseguio o diploma de Capitagno Marittimo into 1910 o començò a so longa carea in sciô mâ imbarcando, comme mociaccio, insce 'n mercantî e percorindo da pœu tutti i groei da so brillante carea, ch'a-o vidde comandante d'unitæ passagê de gran tonnellaggio.

O l'asciorvette l'obrigo de leva inta Regia Mariña, da l'ottobre 1912 a l'ottobre de l'anno doppo, e o fu posto in congê into graddo de Sottocappo Timonê.

O parteçipò a-o primmo conflito mondiâ imbarcao insce di unitæ mercantî requixie e armæ, meitandose una Croxe de Guæra a-o Valô Militâ (Mediterannio ocidentâ, 1917). A-a fin do conflito o prestò continoativamente serviçio insce 'n unitæ mercantî da Societæ Naçionâ de Navegaçion, primma co l'incarego de 1° Ofiçiâ e da pœu de Comandante.

Into segondo conflito mondiâ, torna a-o comando d'unitæ mercantî requixie e armæ, o se distinse particolarmente a Tobruk quande, a-o comando do piroscafo Ezilda Croce carego de muniçioin, o l'ariescì a amortâ un grosso incendio provocao da di speçoin incendiai tiæ da-o nemigo e a mette in sarvo l'unitæ co-o so preçioso carego.

O 23 d'arvî 1942, aoa a-o comando do piroscafo armao Mauro Croce in miscion de rifornimento pe-a dexima MAS (ch'a l'ea a prœuvo a organizâ de incurscioin sottomariñe contra Gibiltæra partindo da-a baze segretta drento a nave Olterra amorâ inta baia d'Algeciras), o fu ataccao a-o largo de Valencia da-o sottomarin ingreize Olympus. O Rozasco o l'ariéscì a schivâ doi scilui, ma o somerzibbile o l'emerzette pe canonezâ e o feççe straggio inscio ponte italian. O capitagno, no poendo ciu timonezâ da-o ponte, sci ben che ferio a 'na gamba, o se feççe portâ da basso into locale timon pe continoâ a goernâ o barco. Finalmente o canon da 55 do Mauro Croce o l'ariescì a fâ esplodde e muniçioin do canon nemigo, ferindo 20 mainæ ingreixi, e o Rosasco o poette portâ in sarvo a nave into porto de Sagunto.

Da-o 1945 a-o 1957 o l'ebbe a carega de Cappo Pilotto do Porto de Zena. Into 1947 o l'assonse a Prescidença da Federaçion Italiaña di Pilotti di Porti. O fu ascì Prescidente da Societæ de Navegaçion "Cristoffa Combo".

A Medaggia d'Óo
Comandante de 'n picceno piroscafo, ataccao da somerzibbile immerso, evitao co-a manœuvra doe torpeddine, con pronta e acorta decixon inmediatamente o predisponeiva pe-o combatimento a proppia nave, armâ co-in canon de piceniscimo callibro, cosci che, a peña o sommerzibile ben ciù potentemente armao o l'emerzeiva, o piroscafo o l'arviva o fœugo a breve distança. 

Corpio a so nave da nomiose cannonæ, sotta incessante raffeghe de mitragea, cheito a-i so pê o timonê e o gaggê, arestao solo in scio ponte de comando, no poendo goernâ da-a plancia, pe sorvezonta avaja a-a transmiscion, sci ben che gravemente fejo a 'na gamba, o chinava into locâ sottostante e o manovrava direttamente a macchina do timon. Sado into propoxito de sarvâ, otr'a l'equipaggio, o barco ascì, o renonçiava a portâla in costa. Con ata e ferma paola e co-o proppio eroico contegno, o l'inçitava l'equipaggio militâ e çivî a continoâ a distança serrâ l'impa combattimento pe scin che-o somerzibile, a caoza di ripetui corpi riçevui, o no dexistette da-a lotta.

Stremao de forçe, ma soretto da færea voentæ, o portava in sarvamento a so nave crivellâ da-i corpi, co-i so morti, co-i so ferii, schilente esempio de ciu elette virtù mainæe e guerêe.

Mediterannio Ocidentâ, arvî 1943.

 Conligamenti estèrni 
 Mare nostrum Rapallo
 Liga Navâ Italiaña
 Museo Mainâ

Categorîa:Biografìe